
Szerte az országban 13 gyermekintézménynek és 2 műemléknek jut idén támogatás az építőipar legrégebbi jótékonysági összefogása, a Várépítő pályázat jóvoltából – idén azonban más körülmények között ünnepelhetünk. A vírushelyzet miatt online zajlott a zsűrizés, és az eredményhirdetésre is ilyen formában, a pályázat Facebook-oldalán került sor június 16-án 10:00-tól.

A korábbi években a budaörsi városháza adott otthont a díjátadónak, idén viszont a távolságtartás és egymás egészségének védelme érdekében  át kellett alakítani a megszokott „napirendet”. Szerencsére az intézmények a rendkívüli körülmények ellenére sem esnek el a támogatástól, az online eredményhirdetés és a nyeremények szállítása nem lassítja az átadás folyamatát. 
A 13 felajánló építőanyag gyártó cég, valamint kivitelezést nyújtó szövetség és építőipari médiacsatorna nettó 12 millió forint értékű építőanyagára, valamint közel kétmillió forintnyi készpénzére idén 23 intézmény pályázott. 

A Build-Communication 2010 óta Várépítő pályázat néven üzemelteti az építőipari cégek legrégebbi, és a legtöbb forrást az igénylőkhöz eljuttató összefogását. A pályázat két évtizede – 2010 előtt más néven – gyűjti az építőipari cégek felajánlásait és juttatja el olyan gyermekintézmények és műemlékek számára, melyek elkötelezettek az építkezés, felújítás megvalósítása iránt, ám szűkös forrásaik nem tennék lehetővé a teljes körű, korszerű és igényes munkát. A pályázaton gyakran olyan kistelepülések gyermekintézményei indulnak, melyek pusztán néhány szobában végeznek komoly szakmai munkát, és akár egyetlen csoportszoba, vagy a rossz állapotú tető biztonságos felújítása is óriási előrelépést jelent az intézmény fejlesztésében.  
A pályázaton évről-évre megjelennek a  kivitelezésre fordítható készpénz felajánlások, amelyek nagyon komoly segítséget jelentenek a felújításba fogó intézményeknek, hiszen gyakori, hogy a tervezett beruházások a kivitelezési munkák finanszírozásához szükséges anyagi források hiánya miatt maradnak el. 
Előtérben a társadalmi célok
A Várépítő pályázat minden évben kézzelfogható eredményeket tud felmutatni a gyermekek útját különböző módon egyengető intézmények méltó környezetének kialakításában csakúgy, mint az épített örökség megőrzésében. Idén különösen nagy népszerűségnek örvendett a térkő, illetve bojler-felajánlás, de sokan jelentkeztek tetőfelújításra, hőszigetelésre, valamint a belső felújításhoz szükséges anyagokra. 
A független zsűri által leadott szavazatok alapján a gyermekintézményi nyertesek listája a következő:
· Székesfehérvári Szakképzési Centrum Vörösmarty Mihály Ipari Szakgimnáziuma és Szakközépiskolája (Székesfehérvér) – csempeburkolat cseréje, térkövezés
· Fráter Erzsébet Általános Iskola (Csécse, Nógrád) – tetőfelújítás 
· Tác Község Önkormányzata, Százszorszép Bölcsőde (Tác, Fejér) – burkolatfelújítás
· Balassagyarmati Központi Óvoda Cseperedő Tagóvoda (Balassagyarmat, Nógrád) – térkövezés 
· Gyermekvilág Óvoda Jászszentandrás (Jászszentandrás, Jász-Nagykun-Szolnok) – szigetelés, térkövezés
· Mindszenty József Általános Iskola, Gimnázium és Kollégium (Zalaegerszeg, Zala) – burkolás, tetőablak csere
· Kömlőd „Kézenfog Alapítvány” (Kömlőd-Komárom-Esztergom) – fejlesztő terem kialakítása 
· Zalaszentgróti Napköziotthonos Óvoda-Bölcsőde (Zalaszentgrót, Zala) - térkövezés  
· Vokányi Óvoda és Konyha (Vokány, Baranya) – burkolatcsere 
· Szakmár Község Önkormányzata, Szent Asztrik Katolikus Általános Iskola (Szakmár, Bács-Kiskun) – tetőfelújítás
· Gávavencsellői Csicsergő Óvoda és Mini Bölcsőde (Gávavencsellő, Szabolcs-Szatmár-Bereg) – csatornarendszer és bojlercsere 
· Mezőgyáni Református Missziói Egyházközség (Mezőgyán, Békés) – térkövezés, külső szigetelés 
· Szokolya Községi Börzsöny Gyöngye Óvoda és Bölcsőde (Szokolya, Pest) – külső és belső felújítás, bővítés

Műemléki nyertesek:
· Kisbéri Római Katolikus Plébánia (Kisbér, Komárom-Esztergom) – padlócsere 
· Bakonysárkányi Római Katolikus Plébánia (Kisbér, Komárom-Esztergom) – vakolás 

Az elmúlt évek mérlege
A Várépítő pályázaton az elmúlt 9 évben a pályázók száma meghaladta a hatszázat, és a több mint nettó 110 millió forint értékű építőanyagból 163 nyertes intézmény kaphatott támogatást. A felajánlásokat szinte az első évtől változatlan felállásban működő, neves közéleti személyiségekből álló zsűri ítéli oda olyan intézményeknek, amelyek valamennyi önerő felmutatásával képesek saját körülményeik javítása érdekében beruházásba fogni.
2020-ban az előző évekhez hasonlóan nettó 12 millió forintnyi építőanyag-felajánlás, közel kétmillió Ft készpénz, és – az ÉMSZ tagjainak köszönhetően– több helyen a tető felújítások egyes szakaszaihoz szakmunkát végző mesterek is érkeznek.
A 2020-ban pályázatot benyújtó 21 gyermekintézmény és 2 műemlék 30 millió Ft értékű építőanyagot igényelt. A rendelkezésre álló forrásokat a zsűri 13 gyermekintézmény és 2 műemlék között osztotta szét.

A Várépítő Pályázat bíráló bizottságának elnöke Vadász György, Kossuth-, Ybl- és Steindl-díjas építész, aki az idén – a járványhelyzetre való tekintettel – online-platformon lebonyolított zsűrizés miatt nem tudott részt venni a döntéshozatalban. A zsűri tagjai: Beleznay Éva okleves várostervező és építészmérnök, a Magyar Környezettudatos Építés Egyesület (HuGBC) vezető fenntarthatósági tanácsadója; Nagy-Kálózy Eszter, Jászai Mari-díjas és Amfiteátrum-díjas színművész; Ráday Mihály, a Város és Faluvédők Szövetsége (Hungária Nostra) elnöke, Kossuth-díjas alkotó; valamint Tóth Balázs építész, az Építésügyi Minőségellenőrző Nonprofit Kft. szakértője.
A felajánlott termékek és készpénz-hozzájárulás teljes listája itt érhető el: http://varepitopalyazat.hu/a-palyazatrol/palyazhato-termekek 
